วิทยาลัยระหว่างประเทศศึกษาชั้นสูงพอล เอช. นิทซ์

thumb|ศูนย์บลูมเบิร์ก มหาวิทยาลัยจอนส์ ฮอปคินส์ (555 Penn) ที่ตั้งใหม่ของ SAIS ในวอชิงตัน ดี.ซี.
thumb|ตราสัญลักษณ์ของวิทยาลัย
**วิทยาลัยระหว่างประเทศศึกษาชั้นสูงพอล เอช. นิทซ์** () หรือที่รู้จักกันในชื่อย่อว่า **SAIS** (อ่านว่า *ไซส์*) เป็นบัณฑิตวิทยาลัยเฉพาะทางด้านความสัมพันธ์ระหว่างประเทศและเศรษฐศาสตร์ในสังกัดมหาวิทยาลัยจอนส์ ฮอปคินส์ () สถาบันแห่งนี้ได้รับการยกย่องว่าเป็นหนึ่งในสถาบันชั้นนำของโลกในด้านความสัมพันธ์ระหว่างประเทศ เศรษฐศาสตร์ การทูต และนโยบายระหว่างประเทศ โดยมีที่ตั้งหลักอยู่ในกรุงวอชิงตัน ดี.ซี. สหรัฐอเมริกา

## ประวัติ
SAIS ก่อตั้งขึ้นในปี พ.ศ. 2486 ในช่วงท่ามกลางสงครามโลกครั้งที่สอง โดยกลุ่มผู้กำหนดนโยบายนำโดย คริสเตียน เฮอร์เทอร์ และ พอล เอช. นิทซ์ เพื่อเตรียมความพร้อมให้บุคลากรชาวอเมริกันสำหรับบทบาทมหาอำนาจใหม่ในระดับสากล สถาบันได้เข้าเป็นส่วนหนึ่งของมหาวิทยาลัยจอนส์ ฮอปคินส์ในปี พ.ศ. 2493 และมีบทบาทสำคัญในการวางรากฐานนโยบายต่างประเทศของสหรัฐฯ ตลอดช่วงสงครามเย็นจนถึงปัจจุบัน

## วิทยาเขต
ปัจจุบัน SAIS จัดการเรียนการสอนใน 3 ทวีป:

* วอชิงตัน ดี.ซี. (สหรัฐอเมริกา): ในปี พ.ศ. 2566 สถาบันได้ย้ายเข้าสู่ที่ตั้งแห่งใหม่ที่ อาคารศูนย์บลูมเบิร์ก (Hopkins Bloomberg Center) ณ เลขที่ 555 ถนนเพนซิลเวเนีย ซึ่งตั้งอยู่ใกล้กับอาคารรัฐสภาสหรัฐและทำเนียบขาว
* โบโลญญา (อิตาลี): วิทยาเขต SAIS Europe ก่อตั้งในปี พ.ศ. 2498 เป็นศูนย์กลางการศึกษาความสัมพันธ์ระหว่างประเทศแบบอเมริกันแห่งแรกในยุโรป
* หนานจิง (จีน): ศูนย์ Hopkins-Nanjing Center (HNC) ก่อตั้งในปี พ.ศ. 2529 เป็นความร่วมมือกับมหาวิทยาลัยหนานจิง

## คณาจารย์ที่มีชื่อเสียง
คณาจารย์ของ SAIS ประกอบด้วยนักวิชาการและผู้ปฏิบัติงานระดับนโยบาย (Practitioners) อาทิ:

* เจมส์ สไตน์เบิร์ก (James Steinberg) คณบดีคนปัจจุบัน และอดีตรัฐมนตรีช่วยว่าการกระทรวงการต่างประเทศสหรัฐฯ
* เอเลียต เอ. โคน (Eliot A. Cohen) อดีตที่ปรึกษากระทรวงการต่างประเทศสหรัฐฯ
* แอน ครูเกอร์ (Anne Krueger) อดีตรองกรรมการผู้จัดการอาวุโส กองทุนการเงินระหว่างประเทศ (IMF)
* ซบิกนีเยฟ เบรอซินสกี (Zbigniew Brzezinski) (อดีตอาจารย์) อดีตที่ปรึกษาด้านความมั่นคงแห่งชาติ

## การเรียนการสอนและหลักสูตร
SAIS จัดโครงสร้างหลักสูตรโดยเน้น "ทักษะหลายมิติ" (Multidisciplinary) ซึ่งเป็นเอกลักษณ์ที่แตกต่างจากสถาบันนโยบายสาธารณะทั่วไป โดยบังคับให้มีการเรียนวิชาเศรษฐศาสตร์ควบคู่ไปกับความเชี่ยวชาญด้านภูมิภาคและประเด็นเชิงหน้าที่ (Functional areas)

### หลักสูตรระดับปริญญาโท
* **Master of Arts in International Relations (MAIR):** เป็นหลักสูตรเรือธง (Flagship) ระยะเวลา 2 ปี ที่ปรับปรุงใหม่เพื่อรวมจุดแข็งด้านเศรษฐศาสตร์ การวิเคราะห์ข้อมูล และความเชี่ยวชาญเฉพาะด้านเข้าด้วยกัน นักศึกษาต้องเลือกเชี่ยวชาญใน 1 สาขาเชิงหน้าที่ (Functional focus) เช่น การจัดการความขัดแย้ง, การพัฒนาระหว่างประเทศ หรือความมั่นคงเชิงยุทธศาสตร์ และ 1 สาขาภูมิภาคศึกษา (Regional focus) พร้อมทั้งต้องผ่านการทดสอบทักษะภาษาต่างประเทศในระดับสูงก่อนจบการศึกษา
* **Master of International Public Policy (MIPP):** หลักสูตร 1 ปีที่ออกแบบมาสำหรับผู้เชี่ยวชาญระดับกลางถึงระดับสูง (Mid-career professionals) ที่มีประสบการณ์การทำงานอย่างน้อย 7-9 ปี เน้นการพัฒนาทักษะการตัดสินใจเชิงนโยบายและการวิเคราะห์เชิงลึกในระยะเวลาอันสั้น
* **Master of Arts in International Economics and Finance (MIEF):** หลักสูตรเข้มข้น 11 เดือนที่เน้นทักษะเชิงปริมาณ (Quantitative skills) และเศรษฐศาสตร์ขั้นสูง เพื่อเตรียมความพร้อมสำหรับอาชีพในธนาคารกลาง, สถาบันการเงินระหว่างประเทศ และภาคส่วนวิเคราะห์ข้อมูลเชิงเศรษฐกิจ

### หลักสูตรระดับปริญญาเอก
* **Doctor of Philosophy (Ph.D.):** เป็นหลักสูตรเน้นการวิจัยอิสระขั้นสูง นักศึกษาต้องมีความเชี่ยวชาญในวิชาหลัก 2 สาขา และแสดงให้เห็นถึงความสามารถในการผลิตงานวิจัยที่สร้างองค์ความรู้ใหม่ให้กับวงการความสัมพันธ์ระหว่างประเทศ โดยมักใช้เวลาศึกษาประมาณ 5-7 ปี

### หลักสูตรปริญญาร่วมและปริญญาควบ (Joint & Dual Degrees)
SAIS มีความร่วมมือเชิงยุทธศาสตร์กับคณะวิชาชั้นนำเพื่อให้ผู้นำรุ่นใหม่มีทักษะข้ามสายงาน:
* **ด้านบริหารธุรกิจ (MBA/MAIR):** ร่วมกับวิทยาลัยวาร์ตัน (Wharton), วิทยาลัยบริหารธุรกิจทัก (Tuck at Dartmouth) และวิทยาลัยธุรกิจแครีย์ (Carey Business School)
* **ด้านกฎหมาย (JD/MAIR):** ร่วมกับคณะนิติศาสตร์ มหาวิทยาลัยสแตนฟอร์ด (Stanford Law), มหาวิทยาลัยเวอร์จิเนีย (UVA Law) และมหาวิทยาลัยโคลัมเบีย (Columbia Law)
* **ด้านสาธารณสุข (MHS/MAIR):** ร่วมกับวิทยาลัยสาธารณสุขศาสตร์บลูมเบิร์ก มหาวิทยาลัยจอนส์ฮอปกินส์

## การจัดอันดับและความน่าเชื่อถือ
SAIS ได้รับการยกย่องอย่างกว้างขวางว่าเป็นหนึ่งในสถาบันที่มีอิทธิพลสูงสุดต่อการกำหนดนโยบายระหว่างประเทศของโลก โดยมีการจัดอันดับที่สำคัญดังนี้:

### การสำรวจของนิตยสาร Foreign Policy (TRIP Survey)
จากการสำรวจ Teaching, Research, and International Policy (TRIP) ล่าสุดที่เผยแพร่โดยนิตยสาร *Foreign Policy* (ฉบับเดือนกรกฎาคม พ.ศ. 2567) ซึ่งรวบรวมความเห็นจากกลุ่มผู้เชี่ยวชาญ 3 กลุ่มหลัก ได้แก่ นักวิชาการ (Scholars) ผู้กำหนดนโยบาย (Policymakers) และเจ้าหน้าที่สถาบันวิจัย (Think tank staffers) ผลการจัดอันดับหลักสูตรปริญญาโทด้านความสัมพันธ์ระหว่างประเทศมีดังนี้:

อันดับ 2 ของโลก: สำหรับหลักสูตรปริญญาโทที่เตรียมความพร้อมเพื่อวิชาชีพด้านนโยบาย (Professional Career) โดยเป็นการเลื่อนอันดับขึ้นจากอันดับ 3 ในการสำรวจครั้งก่อนหน้า

ความเห็นพ้องจากทุกกลุ่ม: SAIS ได้รับการจัดให้อยู่ในอันดับ 2 โดยผู้เชี่ยวชาญทั้ง 3 กลุ่ม (นักวิชาการ ผู้กำหนดนโยบาย และ Think Tank) ซึ่งสะท้อนถึงความสมดุลระหว่างความเป็นเลิศทางวิชาการและการนำไปใช้จริงในระดับปฏิบัติการ

### จุดเด่นด้านเศรษฐศาสตร์และการวิเคราะห์
SAIS แตกต่างจากบัณฑิตวิทยาลัยด้านความสัมพันธ์ระหว่างประเทศอื่น ๆ (เช่น คณะการต่างประเทศวอลช์ หรือ โรงเรียนเคนเนดี) ตรงความเข้มข้นของหลักสูตร เศรษฐศาสตร์ระหว่างประเทศ ซึ่งถือเป็นวิชาบังคับพื้นฐานที่สำคัญที่สุด:

ได้รับการยกย่องว่ามีหลักสูตรเศรษฐศาสตร์ที่เข้มแข็งที่สุดในบรรดาสถาบันที่ไม่ได้สังกัดคณะบริหารธุรกิจหรือเศรษฐศาสตร์โดยตรง

เป็นสถาบันหลักที่ป้อนบุคลากรเข้าสู่ธนาคารโลก (World Bank) และกองทุนการเงินระหว่างประเทศ (IMF)

## ความเกี่ยวข้องกับประเทศไทย
โดยที่ SAIS จัดการเรียนการสอนและการวิจัยด้านเอเชียตะวันออกเฉียงใต้ศึกษา และจัดการสอนภาษาไทยเป็นหนึ่งในภาษาต่างประเทศ จึงทำให้มีผู้สนใจเกี่ยวกับประเทศไทยเข้าศึกษาที่ SAIS และสำเร็จการศึกษาแล้วเข้าทำงานในภาคส่วนต่างๆ ที่เกี่ยวข้องกับไทยและเอเชียตะวันออกเฉียงใต้ ทั้งในรัฐบาลสหรัฐอเมริกา รัฐบาลต่างประเทศ องค์การระหว่างประเทศ สถาบันการศึกษา สถาบันวิจัยด้านนโยบาย องค์กรพัฒนาเอกชน สื่อสารมวลชน และภาคเอกชน

สำหรับในประเทศไทยศิษย์เก่าจาก SAIS ได้เข้าทำงานในวงการต่างๆ โดยเฉพาะการเมือง ราชการ และสถานเอกอัครราชทูตต่างประเทศในกรุงเทพมหานคร รวมทั้ง สถาบันการศึกษา องค์การระหว่างประเทศ องค์กรพัฒนาเอกชน สื่อมวลชน และเอกชนในประเทศไทย 

### ทุนการศึกษา
เมื่อวันที่ 4 มิถุนายน พ.ศ. 2545 SAIS ได้จัดการเฉลิมฉลองครบรอบ 10 ปีของสาขาวิชาเอเชียตะวันออกเฉียงใต้ศึกษาที่กรุงเทพมหานคร โดยพลเอกเปรม ติณสูลานนท์ ได้ให้เกียรติเข้าร่วมงานดังกล่าว และได้สนับสนุนให้มีการจัดตั้งกองทุนเพื่อสนับสนุนนักศึกษาไทยที่เข้าศึกษาที่ SAIS ในชื่อ "ทุนการศึกษาพลเอกเปรม ติณสูลานนท์" (Prem Tinsulanonda Fellowship Program) จากนั้นเมื่อวันที่ 9 พฤษภาคม พ.ศ. 2550 พลเอกเปรมได้ให้เกียรติเป็นประธานในพิธีประกาศและประชาสัมพันธ์ทุนการศึกษาดังกล่าว ซึ่งภาคเอกชนไทยได้แก่ธนาคารกรุงเทพ กลุ่มบริษัทซีพี สยามซีเมนต์ และกลุ่มบริษัททีซีซี ร่วมกับ SAIS จัดตั้งขึ้นเพื่อสนับสนุนการศึกษาของนักศึกษาและนักวิชาการไทยที่ต้องการศึกษาที่ SAIS รวมทั้งสนับสนุนการเรียนการสอนภาษาไทยและการสัมมนาทางวิชาการเกี่ยวกับประเทศไทยที่ SAIS 

### ชมรม
SAIS Thai Club ได้รับการสนับสนุนจากสถานเอกอัครราชทูต ณ กรุงวอชิงตันให้จัดตั้งขึ้นเพื่อส่งเสริมกิจกรรมเกี่ยวกับประเทศไทยที่ SAIS โดยได้มีการจัดกิจกรรมทางวิชาการ อาทิ การบรรยายพิเศษเกี่ยวกับการเมืองไทยและความไม่สงบในจังหวัดชายแดนภาคใต้ รวมทั้งกิจกรรมวัฒนธรรม อาทิ การนวดแผนไทย การทำอาหารไทย และการแสดงอาหารไทยในกิจกรรมของ SAIS
นอกจากนั้น SAIS Thai Club ยังได้ต้อนรับนักศึกษาจากไทยที่เดินทางไปทัศนศึกษาที่กรุงวอชิงตัน ดี. ซี. และเยี่ยมชม SAIS ด้วยการสนับสนุนของกระทรวงการต่างประเทศเพื่อแลกเปลี่ยนความคิดเห็นเกี่ยวกับการจัดกิจกรรมของนักศึกษารวมถึงความสัมพันธ์ระหว่างไทยกับสหรัฐอเมริกา

### การเยือน SAIS ของพระราชวงศ์และบุคคลสำคัญของไทย
เมื่อวันที่ 5–9 กุมภาพันธ์ พ.ศ. 2541 สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารีเสด็จฯ เยือนมหาวิทยาลัยจอนส์ ฮอปคินส์ที่เมืองบอลทิมอร์ และ SAIS ในกรุงวอชิงตัน ดี.ซี. เพื่อทรงเข้าร่วมการอภิปรายเกี่ยวกับนโยบายต่างประเทศสหรัฐอเมริกาต่อเอเชียตะวันออกเฉียงใต้กับคณาจารย์ของ SAIS และพระราชทานพระราชวโรกาสให้นักศึกษาด้านเอเชียตะวันออกเฉียงใต้ของ SAIS เข้าร่วมงานเลี้ยงอาหารกลางวันที่ทำเนียบเอกอัครราชทูตในกรุงวอชิงตัน ดี.ซี. นอกจากนั้นยังได้พระราชทานพระราชวโรกาสให้ ดร. ซบิกนีเยฟ เบรอซินสกี อดีตที่ปรึกษาด้านความมั่นคงแห่งชาติของประธานาธิบดีสหรัฐอเมริกาและนักวิชาการอาวุโสของ SAIS และ ดร. วิลเลียม บรอดี อธิการบดีมหาวิทยาลัยจอนส์ ฮอปคินส์เป็นเจ้าภาพถวายพระกระยาหารค่ำในสองโอกาสด้วย

นอกจากนั้น ในเดือนเมษายน พ.ศ. 2542 สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารีเสด็จฯ ไปทรงบรรยายเกี่ยวกับความสัมพันธ์ไทย-จีนที่ Hopkins-Nanjing Center เมืองหนานจิง สาธารณรัฐประชาชนจีน

เมื่อวันที่ 12 เมษายน พ.ศ. 2553 นายกษิต ภิรมย์ รัฐมนตรีว่าการกระทรวงการต่างประเทศกล่าวปาฐกถาที่ SAIS เกี่ยวกับนโยบายต่างประเทศสหรัฐอเมริกาต่อเอเชียตะวันออกเฉียงใต้ และตอบคำถามเกี่ยวกับสถานการณ์การเมืองไทย ซึ่งต่อมานายเฉลิม อยู่บำรุง จากพรรคเพื่อไทย ได้นำข้อมูลในการบรรยายดังกล่าวไปประกอบการอภิปรายไม่ไว้วางใจนายกษิต ภิรมย์เมื่อวันที่ 1 มิถุนายน พ.ศ. 2553

### บุคคลที่เกี่ยวข้องกับประเทศไทย
บุคคลยน พ.ศ. ๆ ที่เกี่ยวข้องกับ SAIS และประเทศไทยประกอบด้วยนักวิชาการและศิษย์เก่าที่มีบทบาทในหลายภาคส่วนของไทย อาทิ

#### อาจารย์พิเศษ สาขาวิชาเอเชียตะวันออกเฉียงใต้ศึกษา
* รศ.ดร. ปณิธาน วัฒนายากร รองเลขาธิการนายกรัฐมนตรี ปฏิบัติหน้าที่โฆษกประจำสำนักนายกรัฐมนตรี ในรัฐบาลนายอภิสิทธิ์ เวชชาชีวะ อดีตอาจารย์ คณะรัฐศาสตร์ จุฬาลงกรณ์มหาวิทยาลัย
* รศ.ดร. ผาสุก พงษ์ไพจิตร คณะเศรษฐศาสตร์ จุฬาลงกรณ์มหาวิทยาลัย และเมธีวิจัยอาวุโส สกว.
* รศ.ดร. เอนก เหล่าธรรมทัศน์ อดีตคณบดีคณะรัฐศาสตร์ มหาวิทยาลัยธรรมศาสตร์ และอดีตหัวหน้าพรรคมหาชน

#### ศิษย์เก่าชาวไทยที่มีชื่อเสียง
* สีหศักดิ์ พวงเกตุแก้ว (SAIS '84) อดีตปลัดกระทรวงการต่างประเทศ อดีตเอกอัครราชทูตหลายประเทศ และอดีตผู้ช่วยรัฐมนตรีประจำกระทรวงการต่างประเทศ
* ฐิตินันท์ พงศ์สุทธิรักษ์ (SAIS '92) รองศาสตราจารย์ประจำคณะรัฐศาสตร์ จุฬาลงกรณ์มหาวิทยาลัย นักวิชาการด้านความสัมพันธ์ระหว่างประเทศระดับโลก
* อักษรศรี พานิชสาส์น (SAIS '94) รองศาสตราจารย์ประจำคณะเศรษฐศาสตร์ มหาวิทยาลัยธรรมศาสตร์ ผู้เชี่ยวชาญด้านเศรษฐกิจจีน
* จักรภพ เพ็ญแข (SAIS '94) อดีตรัฐมนตรีประจำสำนักนายกรัฐมนตรี และอดีตโฆษกประจำสำนักนายกรัฐมนตรี
* หม่อมหลวงณัฏฐกรณ์ เทวกุล (SAIS '03) นักสื่อสารมวลชนและพิธีกรรายการข่าว
* วิบูลย์ คูสกุล  อดีตเอกอัครราชทูต ณ กรุงปักกิ่ง และอดีตผู้อำนวยการใหญ่สำนักงานการค้าและเศรษฐกิจไทย (ไทเป)
* กิตติเทพ เทพหัสดิน ณ อยุธยา อุปทูตและนักการทูตชำนาญการพิเศษ กระทรวงการต่างประเทศ
* ภวิศ เทพหัสดิน ณ อยุธยา (SAIS '09) ผู้เชี่ยวชาญประจำธนาคารโลก (World Bank)

## ศิษย์เก่าที่มีชื่อเสียง
* ทิโมธี ไกธ์เนอร์ (Timothy Geithner, SAIS '85) อดีตรัฐมนตรีว่าการกระทรวงการคลังสหรัฐอเมริกา ในสมัยประธานาธิบดีบารัค โอบามา
* เจฟฟรีย์ ลองเฟลโลว์ (Jeffrey Longfellow) นักวิชาการและที่ปรึกษาด้านการต่างประเทศในสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
* ฟิลิป โรเบิร์ตสัน (Phil Robertson) รองผู้อำนวยการฝ่ายเอเชียของ ฮิวแมนไรท์วอทช์ (Human Rights Watch)
* ชอว์น คริสพิน (Shawn Crispin) บรรณาธิการอาวุโสประจำเอเชียตะวันออกเฉียงใต้ของ เอเชียไทม์ (Asia Times)

## อ้างอิง

## แหล่งข้อมูลอื่น
* เว็บไซต์อย่างเป็นทางการของ SAIS

หมวดหมู่:สถาบันอุดมศึกษาในวอชิงตัน ดี.ซี.